Γνωμοδότηση της Επιτροπής των Περιφερειών για:

- την "Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Η πρόληψη της εγκληματικότητας στην Ευρωπαϊκή Ένωση - Σκέψεις για κοινούς προσανατολισμούς και προτάσεις υπέρ κοινοτικής χρηματοδοτικής πολιτικής", και

- "Πρόταση απόφασης του Συμβουλίου για τη θέσπιση προγράμματος ενθάρρυνσης και ανταλλαγών, κατάρτισης και συνεργασίας στον τομέα της πρόληψης της εγκληματικότητας (Hippokrates)"

(2001/C 357/16)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την "Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Η πρόληψη της εγκληματικότητας στην Ευρωπαϊκή Ένωση - Σκέψεις για κοινούς προσανατολισμούς και προτάσεις υπέρ κοινοτικής χρηματοδοτικής πολιτικής" και την "Πρόταση απόφασης του Συμβουλίου για τη θέσπιση προγράμματος ενθάρρυνσης και ανταλλαγών, κατάρτισης και συνεργασίας στον τομέα της πρόληψης της εγκληματικότητας (Ιπποκράτης)" [COM(2000) 786 τελικό - 2000/0304 (CNS)]·

έχοντας υπόψη την απόφαση της Επιτροπής, στις 29 Νοεμβρίου 2000, βάσει του άρθρου 265, παράγραφος 1, της Συνθήκης για την ίδρυση της Ευρωπαϊκής Ένωσης, να ζητήσει τη γνωμοδότηση της Επιτροπής των Περιφερειών για το θέμα αυτό·

έχοντας υπόψη την απόφαση του Προεδρείου της, στις 3 Απριλίου 2001, να αναθέσει στην επιτροπή 4 "Χωροταξία, Αστικά Θέματα, Περιβάλλον, Ενέργεια" την κατάρτιση σχετικής γνωμοδότησης·

έχοντας υπόψη τη γνωμοδότηση της Επιτροπής των Περιφερειών για την "Εγκληματικότητα και την ασφάλεια στις πόλεις" (CdR 294/1999 fin)(1)·

έχοντας υπόψη το σχέδιο γνωμοδότησης (CdR 100/2001 rev.) που υιοθέτησε η επιτροπή 4 στις 3 Μαΐου 2001, με βάση την εισηγητική έκθεση της κας Tarras-Wahlberg (S/PES)·

κατά τη 39η σύνοδο ολομέλειας της 13ης και 14ης Ιουνίου 2001 (συνεδρίαση της 13ης Ιουνίου) υιοθέτησε ομόφωνα την ακόλουθη γνωμοδότηση.

1. Παρατηρήσεις της Επιτροπής των Περιφερειών

1.1. Αναλαμβάνονται στην Ευρώπη όλο και μεγαλύτερες προσπάθειες για την ασφάλεια των πολιτών. Πολλές από τις περιφέρειες και τους δήμους της Ένωσης αντιμετωπίζουν για μεγάλο χρονικό διάστημα μια εγκληματικότητα κατά των πολιτών και της ιδιοκτησίας τους, της οικονομικής ζωής και του δημόσιου τομέα.

1.2. Η ΕΤΠ επιδοκιμάζει το "μέρος του Λευκού Βιβλίου" που εξετάζει πιθανούς τρόπους ανάπτυξης μιας στρατηγικής για την πρόληψη της εγκληματικότητας και τη θέσπιση του προγράμματος Ηippokrates για την πρόληψη της εγκληματικότητας.

1.3. Η ΕΤΠ κρίνει ότι ένα μεγάλο μέρος των προσπαθειών για την καταπολέμηση της εγκληματικότητας στην Ένωση πρέπει να αναλαμβάνεται και αναλαμβάνεται σε τοπικό επίπεδο. Οι άνθρωποι έχουν δικαίωμα να αισθάνονται ασφαλείς στην καθημερινή τους ζωή, πράγμα που αποτελεί σημαντικό στοιχείο της ποιότητας της ζωής.

1.4. Η ΕΤΠ συμμερίζεται την άποψη της Επιτροπής ότι η πολιτική των κρατών μελών πρέπει να αναβαθμιστεί ουσιαστικά μέσω προσπαθειών εκ μέρους της Ευρωπαϊκής Ένωσης.

1.5. Η ΕΤΠ θα ήθελε να τονίσει τη σημασία που έχει να μην παραβιάζει η Ένωση, στις ενέργειές της για την πρόληψη της εγκληματικότητας, τις βασικές αρχές που διέπουν τις γενικές ελευθερίες και δικαιώματα. Ο αυξημένος έλεγχος, σε μια προσπάθεια πρόληψης πράξεων που δεν έχουν γίνει ακόμα, δεν πρέπει, για παράδειγμα, να έχει ως αποτέλεσμα για τους πολίτες παράλογα ενοχλητικές ρυθμίσεις ασφάλειας σε εθνικό, περιφερειακό, και τοπικό επίπεδο. Η ΕΤΠ συμφωνεί ότι ειδικά οι συνέπειες αυτές πρέπει να ληφθούν υπόψη και να αποτραπούν.

1.6. Λόγω της επείγουσας εξέτασης του θέματος, η ΕΤΠ περιορίζει την παρούσα γνωμοδότηση στην καθημερινή εγκληματικότητα και όχι στην οργανωμένη ή/και διασυνοριακή εγκληματικότητα.

2. Συστάσεις της Επιτροπής των Περιφερειών για την πρόληψη της εγκληματικότητας στην Ευρωπαϊκή Ένωση

Ορισμοί - Ορισμός της εγκληματικότητας

2.1. Η ΕΤΠ επιδοκιμάζει τον ορισμό της εγκληματικότητας και των συναφών προβλημάτων που συνεπάγονται οι αξιόποινες πράξεις και άλλες παρεκτροπές, οι οποίες διαπράττονται από άτομα ή αυθόρμητες ενώσεις ατόμων, τις οποίες αναφέρει η Επιτροπή. Ωστόσο, για να είναι πιο σαφής η ταξινόμηση, η Επιτροπή των Περιφερειών προτείνει αλλαγές που αφορούν τα εξής:

- τη σοβαρή εγκληματικότητα, που κατευθύνεται συχνά κατά ατόμων, δηλαδή τις πράξεις που γενικά χαρακτηρίζονται εγκλήματα στις εθνικές νομοθεσίες (π.χ. ανθρωποκτονίες, βιασμούς, ορισμένες μορφές παράνομης διακίνησης)·

- τις συνήθεις παραβάσεις του νόμου, που μπορούν να θεωρηθούν ως λιγότερο σοβαρές παραβάσεις, αλλά οι οποίες χαρακτηρίζονται ποινικά ως εγκλήματα στις εθνικές νομοθεσίες (π.χ. κλοπές, κλεπταποδοχή, κακομεταχείριση, απάτη ή αισχροκέρδεια)·

- την αποκαλούμενη "καθημερινή βία", που τείνει να εξαπλωθεί στους πλέον διαφορετικούς χώρους (π.χ. σχολεία, στάδια, δημόσιους χώρους, οικογενειακή στέγη κ.λπ.)·

- την αντικοινωνική συμπεριφορά διάφορων μορφών, που αποτελεί έκφραση απουσίας συνείδησης των πολιτών, η οποία χωρίς να είναι κατ' ανάγκη ποινική παράβαση, μπορεί, συσσωρευόμενη, να δημιουργήσει κλίμα έντασης και ανασφάλειας.

2.2. Η ΕΤΠ κρίνει ότι οι προαναφερόμενες μορφές εγκληματικότητας στο άμεσο περιβάλλον επηρεάζουν σε μεγάλο βαθμό το αίσθημα ασφάλειας. Το είδος αυτό εγκληματικότητας αποτελεί επίσης εκκολαπτήριο και χώρο επωάσεως του οργανωμένου και διασυνοριακού εγκλήματος. Είναι επίσης ιδιαίτερα σημαντικό να λάβουν τα κράτη μέλη της Ένωσης μέτρα για την πρόληψη και την αποτροπή της εγκληματικότητας αυτής.

2.3. Η ΕΤΠ συμφωνεί επίσης με τον ορισμό της Επιτροπής όσον αφορά την έννοια της πρόληψης, αλλά επιθυμεί να γίνει η εξής μικρή προσθήκη:

"Η πρόληψη του εγκλήματος περιλαμβάνει όλες τις δραστηριότητες που συμβάλλουν στην παύση ή στη μείωση της εγκληματικότητας ως κοινωνικού φαινομένου, τόσο ποσοτικά όσο και ποιοτικά, είτε με μέτρα διαρκούς διαρθρωμένης συνεργασίας, είτε μέσω συγκεκριμένων πρωτοβουλιών. Συνεπώς, είναι σημαντικό να εντοπιστούν οι συνθήκες και οι ενέργειες, που είναι δυνατόν να επηρεάσουν τόσο τις πιο άμεσες όσο και τις βαθύτατες αιτίες της εγκληματικότητας. Επομένως, υπάρχουν πολλοί παράγοντες που μπορούν να διαδραματίσουν ένα προληπτικό ρόλο: εκπρόσωποι της τοπικής αυτοδιοίκησης, υπηρεσίες επιβολής του νόμου και δικαστικό σύστημα, κοινωνικές υπηρεσίες, υπερεθνικό σύστημα, συλλογικοί φορείς με την ευρεία έννοια, βιομηχανία, τράπεζες και ιδιωτικός τομέας, επιστήμονες και ερευνητές, καθώς και το κοινό εν γένει, ακολουθούμενο από τα μέσα μαζικής ενημέρωσης".

Ο ορισμός αυτός συμφωνεί με τα όσα είχε αναφέρει παλαιότερα η Επιτροπή των Περιφερειών.

Ιεράρχηση των μέτρων πρόληψης της εγκληματικότητας και σχετική στρατηγική

2.4. Η ΕΤΠ συμφωνεί ότι η στρατηγική πρόληψης της εγκληματικότητας πρέπει να έχει αποσκοπεί στην προστασία τόσο των πολιτών όσο και της κοινωνίας, και να προωθεί τους στόχους τους οποίους η Ευρωπαϊκή Ένωση προτείνει να τεθούν.

2.5. Η ΕΤΠ κρίνει ότι η προτεινόμενη ιεράρχηση όσον αφορά τη γενική εγκληματικότητα, στα πλαίσια της οποίας πρέπει καταρχάς να ληφθούν μέτρα κατά της εγκληματικότητας στις πόλεις και κατά της εγκληματικότητας των νέων και λόγω της χρήσεως ναρκωτικών, είναι σωστή. Στις πραγματοποιούμενες εργασίες όσον αφορά την ιεράρχηση των μέτρων, πρέπει να ληφθούν ιδιαίτερα υπόψη οι απόψεις της ΕΤΠ όσον αφορά τις μελλοντικές αποφάσεις σχετικά με την ευθύνη των τοπικών και περιφερειακών αρχών στον τομέα της πρόληψης της εγκληματικότητας.

2.6. Η ΕΤΠ τονίζει ότι είναι σημαντικό να επικεντρωθεί η στρατηγική για την πρόληψη της εγκληματικότητας στην ανάπτυξη γνώσεων και εταιρικών σχέσεων, και να βασίζεται σε μια πολυτομεακή προσέγγιση.

2.7. Μέσω αυξημένων και στοχοθετημένων προσπαθειών στον τομέα της ανάπτυξης γνώσεων, τα κράτη μέλη της Ένωσης μπορούν να βελτιώσουν την κατανόηση των εκφράσεων και των αιτιών της εγκληματικότητας, καθώς επίσης και να εντοπίσουν νέες τάσεις εγκληματικότητας. Με μια εντατικοποιημένη παρακολούθηση και αξιολόγηση των μέτρων πρόληψης της εγκληματικότητας, μπορεί να πραγματοποιηθεί στην Ένωση μια εμπεριστατωμένη και αποτελεσματική ανταλλαγή εμπειριών και μεθόδων.

2.8. Οι αποτελεσματικές ενέργειες πρόληψης προϋποθέτουν τη δυνατότητα εντοπισμού και κινητοποίησης των φορέων που μπορούν να επηρεάσουν τόσο τις άμεσες όσο και τις έμμεσες αιτίες της εγκληματικότητας. Συνεπώς, τα μέτρα καταπολέμησης της εγκληματικότητας προϋποθέτουν συνήθως την ανάπτυξη συνεργασίας προς το σκοπό αυτό. Πρότυπα για μια παρόμοια προληπτική συνεργασία και δημιουργία δικτύων μπορούν να αναπτυχθούν σε όλα τα επίπεδα, τόσο σε ευρωπαϊκό και εθνικό, όσο και σε περιφερειακό και τοπικό. Η ΕΤΠ έχει τονίσει παλαιότερα ότι είναι σημαντικό να δοθεί έμφαση τόσο στη συνειδητοποίηση της έννοιας "πρόληψη της εγκληματικότητας", όσο και στην ανταλλαγή πληροφοριών, την ανάληψη προσπαθειών και την παρακολούθησή τους, συμπεριλαμβανόμενης και της διάδοσης των αποτελεσμάτων τους.

2.9. Μια ευρεία στρατηγική για την πρόληψη της εγκληματικότητας προϋποθέτει μια πολυτομεακή προσέγγιση που να προωθεί τη χρήση συμπληρωματικών μεθόδων για την ανάπτυξη τόσο μεθόδων περιορισμού της εγκληματικότητας όσο και κοινωνικών προληπτικών μέτρων.

Μέσα για την ανάπτυξη των εργασιών πρόληψης της εγκληματικότητας στην Ευρώπη

2.10. Η ΕΤΠ επικροτεί την έμφαση που δίδεται στη συνεργασία διάφορων τομέων πολιτικής για τη λήψη μέτρων πρόληψης της εγκληματικότητας. Αυτό ισχύει κυρίως για τους τομείς πολιτικής που επηρεάζουν την ασφάλεια των ανθρώπων, π.χ. την κοινωνική πολιτική, τη χωροταξική πολιτική, την περιφερειακή πολιτική, την ερευνητική πολιτική. Άλλοι σημαντικοί τομείς πολιτικής είναι η πολιτική για την κοινωνία των πληροφοριών, η πολιτική έναντι των τρίτων χωρών, και η περιβαλλοντική πολιτική. Έχει μεγάλη σημασία η συμμετοχή των υποψήφιων χωρών στις προσπάθειες πρόληψης της εγκληματικότητας πριν από την ένταξή τους στην Ένωση.

2.11. Η ΕΤΠ κρίνει ότι ο καλύτερος συνδυασμός του προγράμματος καταπολέμησης του κοινωνικού αποκλεισμού με τη στρατηγική για την πρόληψη της εγκληματικότητας αποτελεί απαραίτητο μέτρο. Επίσης, η ΕΤΠ υποστηρίζει ότι η πρόληψη της κατάχρησης των ναρκωτικών πρέπει να αποτελέσει θέμα της νέας κοινωνικής ημερήσιας διάταξης με ιδιαίτερη έμφαση στην αύξηση του βιοτικού επιπέδου. Τα μέτρα αυτά, όπως και η κοινωνική, οικονομική και πολιτιστική συμμετοχή των μεταναστών στην καταπολέμηση του ρατσισμού και της ξενοφοβίας, αποτελούν μια σωστή στρατηγική για την πρόληψη της εγκληματικότητας τόσο στην ευρωπαϊκή όσο και στην εθνική, περιφερειακή και τοπική κοινωνική πολιτική.

2.12. Η ΕΤΠ τονίζει επίσης τη σημασία της χωροταξίας των πόλεων, καθώς επίσης και ότι χρειάζεται να δοθεί έμφαση στην εγκληματικότητα ως αποτέλεσμα της ακατάλληλης χωροταξίας των πόλεων. Η ΕΤΠ συμφωνεί ότι η ανασφάλεια ή/και εγκληματικότητα πρέπει να αποτελούν έναν από τους δείκτες των χωροτακτικών αλλαγών που πρέπει να πραγματοποιούνται σε τακτά χρονικά διαστήματα στις μεγάλες πόλεις της Ένωσης.

2.13. Μια στρατηγική πρόληψης της εγκληματικότητας μεταξύ των μεταναστών απαιτεί εμπεριστατωμένη γνώση και ανάλυση του αισθήματος ανασφάλειας και του τρόπου με το οποίο αυτό μεταδίδεται. Οι δημοσκοπήσεις είναι σημαντική πηγή πληροφόρησης προς την κατεύθυνση αυτή. Η ΕΤΠ τονίζει για μια ακόμη φορά ότι τα μέσα μαζικής ενημέρωσης έχουν μεγάλη σημασία στο πλαίσιο αυτό. Τα άρθρα των μέσων μαζικής ενημέρωσης μπορούν να επηρεάσουν το αίσθημα ασφάλειας με τρόπο ώστε να μην ανταποκρίνεται στον πραγματικό κίνδυνο για την ασφάλεια.

2.14. Η ΕΤΠ τονίζει τη σημασία που έχει η ανταλλαγή και η διάδοση βέλτιστων πρακτικών υπό τον όρο της αξιολόγησής τους σύμφωνα με κοινά κριτήρια για να προσδιορίζεται κατά πόσο μπορεί να δοθεί συνέχεια σε αυτές ή να τύχουν γενικής εφαρμογής.

2.15. Μια αποτελεσματική δράση πρόληψης της εγκληματικότητας στην Ένωση απαιτεί ευρεία κινητοποίηση πολλών τομέων της κοινωνίας, με την ανάπτυξη εταιρικής σχέσης μεταξύ των εθνικών, περιφερειακών και τοπικών αρχών, των μη κυβερνητικών οργανώσεων, του ιδιωτικού τομέα και των πολιτών, που συγκαταλέγονται όλοι στους φορείς πρόληψης της εγκληματικότητας στην κοινωνία. Η ΕΤΠ επιδοκιμάζει την πρωτοβουλία της Γαλλίας και της Σουηδίας να δημιουργηθεί ένα ευρωπαϊκό δίκτυο πρόληψης της εγκληματικότητας με ιδιαίτερη έμφαση στην εγκληματικότητα των νέων και την εγκληματικότητα λόγω χρήσεως ναρκωτικών(2).

2.16. Η ΕΤΠ συμφωνεί ότι είναι αναγκαία η δημιουργία μιας ιστοσελίδας στο Διαδίκτυο για την πρόληψη της εγκληματικότητας. Μια παρόμοια ιστοσελίδα παρέχει ευκολότερη πρόσβαση στις πολιτικές και τις πρακτικές σε επίπεδο ΕΕ και στα κράτη μέλη, εξασφαλίζοντας ταυτόχρονα την ανταλλαγή πληροφοριών στο πλαίσιο των συζητήσεων στο Διαδίκτυο για την πρόληψη της εγκληματικότητας σε ευρωπαϊκό επίπεδο. Στο πλαίσιο αυτό, η ΕΤΠ θα ήθελε επίσης να τονίσει ότι πολλές από τις προσπάθειες για την πρόληψη της εγκληματικότητας αναλαμβάνονται στην Ένωση σε τοπικό και περιφερειακό επίπεδο, και ότι πρέπει να ληφθεί υπόψη η δυνατότητα παρουσίασης των προσπαθειών αυτών στο Διαδίκτυο(3). Ωστόσο, Η ΕΤΠ θα ήθελε να αναφέρει ότι δεν πρέπει να υπερεκτιμάται η σημασία της ιστοθέσης αυτής στο Διαδίκτυο.

Hippokrates

2.17. Η ΕΤΠ συμφωνεί και κρίνει, όπως και η Επιτροπή, ότι ένα χρηματοδοτικό μέσο θα έχει προστιθέμενη αξία στις δράσεις των κρατών μελών στον τομέα της πρόληψης της εγκληματικότητας.

2.18. Η ΕΤΠ υποστηρίζει τα μέτρα που πρέπει να ληφθούν στο πρόγραμμα και συγκεκριμένα: την κατάρτιση, τις ανταλλαγές και την πρακτική εξάσκηση, τις μελέτες και την έρευνα, τις συνεδριάσεις και τα σεμινάρια, καθώς επίσης και τη διάδοση των αποτελεσμάτων που επιτυγχάνονται στα πλαίσια του προγράμματος.

2.19. Η ΕΤΠ κρίνει επίσης ότι είναι σημαντικό να δοθεί η δυνατότητα στις υποψήφιες χώρες να συμμετάσχουν στα σχέδια που χρηματοδοτούνται μέσω του προγράμματος Ηippokrates, για να προετοιμάσουν την ένταξή τους.

2.20. Η ΕΤΠ κρίνει ότι είναι θετικό το γεγονός ότι το πρόγραμμα βασίζεται στις ίδιες αρχές που διέπουν τα άλλα χρηματοδοτικά προγράμματα που διαχειρίζεται η ΓΔ δικαιοσύνης και εσωτερικών υποθέσεων. Όσον αφορά τα κριτήρια για τη λήψη χρηματοδοτικής ενίσχυσης μέσω του προγράμματος (στην Ένωση), είναι σκόπιμο να αξιοποιηθούν οι εμπειρίες των Ευρωπαϊκών Βραβείων για την Πρόληψη της Εγκληματικότητας, ECPA (European Crime Prevention Awards), όπου συμμετέχουν σήμερα έξι κράτη μέλη της Ένωσης. Η απονομή βραβείων αποσκοπεί στην τόνωση της ανάπτυξης μέτρων για την καταπολέμηση της αποκαλούμενης καθημερινής εγκληματικότητας.

2.21. Η ΕΤΠ κρίνει ότι το προτεινόμενο ποσό των 2 εκατομμύρια ευρώ είναι μικρό. Το πρόγραμμα προτείνεται να είναι ένα "πρότυπο πρόγραμμα", δηλαδή να ισχύει μόνο για δύο έτη, από την 1η Ιανουαρίου 2001 μέχρι και τις 31 Δεκεμβρίου 2002, ώστε να συμφωνεί με τα άλλα προγράμματα που διαχειρίζεται η Επιτροπή. Η ΕΤΠ διερωτάται κατά πόσο το πρόγραμμα αυτό στην αρχική του φάση θα έχει ως αποτέλεσμα την αύξηση της συνολικής ενίσχυσης για την πρόληψη της εγκληματικότητας. Η θέσπιση του προγράμματος Ηippokrates μπορεί να έχει ως αποτέλεσμα να μην υπάρχει δυνατότητα λήψης ενίσχυσης από άλλα προγράμματα για σχέδια πρόληψης της εγκληματικότητας, ενώ τα προτεινόμενα ποσά είναι μικρά. Για το λόγο αυτό, η ΕΤΠ κρίνει ότι το πρόγραμμα δεν αποτελεί οπωσδήποτε βήμα προόδου κατά τα δύο πρώτα χρόνια.

2.22. Η ΕΤΠ θα ήθελε να τονίσει ότι είναι προφανώς σημαντικό να δοθεί ιδιαίτερη σημασία στα μέτρα που αφορούν τα άλλα είδη εγκληματικότητας εκτός της οργανωμένης. Διαφορετικά υπάρχει μεγάλος κίνδυνος να τεθεί στο περιθώριο η αποκαλούμενη καθημερινή εγκληματικότητα.

2.23. Η ΕΤΠ επικροτεί και υποστηρίζει τη θέσπιση του προγράμματος Ηippokrates και υποθέτει ότι τα ποσά που διατίθενται για το πρόγραμμα θα αυξηθούν μετά την αρχική περίοδο.

Συμπεράσματα

2.24. Η ΕΤΠ επικροτεί τους ορισμούς της εγκληματικότητας και της πρόληψης της εγκληματικότητας που συμπεριλαμβάνονται στο κείμενο. Είναι σημαντικό να οριστούν και να χρησιμοποιούνται οι όροι αυτοί με τον ίδιο τρόπο σε εθνικό, περιφερειακό και τοπικό επίπεδο σε ολόκληρη την Ένωση.

2.25. Η ΕΤΠ τονίζει ότι η αρχή της επικουρικότητας πρέπει να τηρηθεί κατά την εφαρμογή της στρατηγικής που αφορά τα μέτρα για την πρόληψη της εγκληματικότητας.

2.26. Η ΕΤΠ υποστηρίζει τους στόχους που τίθενται και τις κατευθύνσεις που προτείνονται όσον αφορά την ιεράρχηση των μέτρων τα οποία σε ένα πρώτο στάδιο αφορούν την εγκληματικότητα στις πόλεις και την εγκληματικότητα των νέων και την εγκληματικότητα λόγω χρήσεως ναρκωτικών.

2.27. Η ΕΤΠ θα ήθελε να τονίσει ότι μια ευρωπαϊκή στρατηγική για την πρόληψη της εγκληματικότητας πρέπει να βασίζεται σε μια πολύπλευρη προσέγγιση για να προωθεί τη χρησιμοποίηση τόσο περιπτωσιολογικών όσο και κοινωνικών μέτρων.

2.28. Η ΕΤΠ επικροτεί την έμφαση που δίδεται στην εταιρική σχέση μεταξύ των διάφορων τομέων πολιτικής.

2.29. Η ΕΤΠ τάσσεται υπέρ της δημιουργίας ενός ευρωπαϊκού δικτύου για την πρόληψη της εγκληματικότητας.

2.30. Η ΕΤΠ υποστηρίζει την πρόταση για την ενδεχόμενη δημιουργία μιας ιστοθέσης στο Διαδίκτυο για την πρόληψη της εγκληματικότητας.

2.31. Η ΕΤΠ επικροτεί και υποστηρίζει τη θέσπιση του προγράμματος Ηippokrates και συμπεραίνει ότι στο πρόγραμμα αυτό θα έχουν ιδιαίτερη θέση τα μέτρα που αφορούν άλλες μορφές εγκληματικότητας πλην της οργανωμένης.

2.32. Η ΕΤΠ συμπεραίνει ότι το ποσό που διατίθεται για το πρόγραμμα θα αυξηθεί μετά την αρχική περίοδο.

2.33. Η ΕΤΠ θα ήθελε να τονίσει ότι είναι σημαντικό να ωφεληθούν από το χρηματοδοτικό πρόγραμμα και οι υποψήφιες χώρες.

Βρυξέλλες, 13 Ιουνίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 57 της 29.2.2000, σ. 90-96.

(2) Συμβούλιο της ΕΕ 13464/00 DG H III.

(3) π.χ. των προσπαθειών για τη μείωση της εγκληματικότητας και του φόβου που δημιουργεί με τη χωροταξία, την αρχιτεκτονική, τη διαφύλαξη και τη διατήρηση των πόλεων μέσω του Crime Prevention Through Evironmental Design - CPTED μέσω του Εuropean Designing Out Crime Association με την ιστοσελίδα: www.e-doca.net και του Ιnternational CPTED Association με την ιστοσελίδα www.CPTED.net.